v skladu s členom 21(3) Uredbe (EU) št. 258/2012 Evropskega parlamenta in Sveta z dne 14. marca 2012 o izvajanju člena 10 Protokola Združenih narodov o nedovoljeni proizvodnji strelnega orožja, njegovih sestavnih delov in streliva ter trgovini z njimi, ki dopolnjuje Konvencijo Združenih narodov proti mednarodnemu organiziranem kriminalu (Protokol ZN o strelnem orožju), uvedbi izvoznih dovoljenj za strelno orožje, njegove sestavne dele in strelivo ter ukrepih glede njihovega uvoza in tranzita

1.Uvod

1.1.Ozadje

(1) Ko je strelno orožje zakonito proizvedeno, se lahko uporablja še veliko let. Če ni ustreznih ukrepov, je lahko zlahka preusmerjeno iz zakonitega prometa in s tihotapljenjem prodano z enega območja konfliktov na drugega ali v okolje organiziranega kriminala in terorizma. Njegova uporaba je zato bistveni element terorističnih dejavnosti in splošneje večine kriminalnih dejavnosti, za katere je pogosto značilno.

(2) Popolna sledljivost zakonite trgovine je pogoj za boj proti nedovoljeni trgovini s strelnim orožjem in za to je potrebno tesno sodelovanje pristojnih organov na mednarodni ravni. Za ta namen se protokol h Konvenciji Združenih narodov proti mednarodnemu organiziranemu kriminalu (Protokol o strelnem orožju) osredotoča na preprečevanje nedovoljene proizvodnje strelnega orožja, njegovih sestavnih delov in streliva ter trgovine z njimi. Namen člena 10 so zlasti spodbujanje, pospeševanje in krepitev sodelovanja na svetovni ravni za izkoreninjenje nedovoljene trgovine z orožjem ter vzpostavitev upravnih ureditev, ki bodo omogočale učinkovit nadzor nad proizvodnjo, označevanjem, uvozom in izvozom strelnega orožja.

(3) Na področju osebnega in lahkega orožja vojaške narave se splošna politika Evropske unije opira na strategijo, ki jo je leta 2005 sprejel Evropski svet. V zvezi s strelnim orožjem za civilno uporabo je Evropska unija sprejela Direktivo 91/477/EGS o nadzoru nabave in posedovanja orožja, da bi vzpostavila skupna pravila o posedovanju in uporabi strelnega orožja za zakonite civilne namene na enotnem trgu . Zato ima Unija tudi izključno pristojnost za sklepanje mednarodnih sporazumov o zadevah, ki se nanašajo na njeno notranjo pristojnost. Iz tega razloga je, da bi lahko ratificirala Protokol o strelnem orožju in zagotovila njegovo sledljivost na zunanjih mejah Evropske unije, sprejela Uredbo (EU) 258/2012.

(4) Globalni strateški cilj boja proti nedovoljeni trgovini s strelnim orožjem za civilno uporabo je bil opredeljen s konkretnimi cilji:

·zagotoviti usklajeno izvajanje določb Uredbe v vseh državah članicah v skladu s členom 10 Protokola o strelnem orožju;

·prispevati k boljši sledljivosti strelnega orožja v mednarodni trgovini (tj. med točko izvoza in točko uvoza) za izboljšanje obveščenosti nacionalnih organov, tako da se bodo zaradi izboljšanega preprečevanja in pregona lahko bolje borili proti nedovoljeni trgovini;

·izboljšati izmenjavo informacij med nacionalnimi organi, da se olajša sodelovanje pri sledenju strelnemu orožju in njegovem nadzoru ter preprečijo in preiščejo morebitne preusmeritve z zakonitega trga.

(5) Tem trem ciljem je dodan četrti, manj očiten, ki se nanaša na morebitne posledice, ki bi jih Uredba št. (EU) 258/2012 lahko imela pri omogočanju zakonitih mednarodnih poslov. V zvezi s tem je treba opozoriti na stalno naraščanje proizvodnje orožja (večinoma streliva) in njegovega izvoza na zelo koncentriranem trgu (velika podjetja predstavljajo 4,8 % skupnega števila podjetij, skupni delež njihovega prometa pa je 78,8 %). Nasprotno se je tržni delež evropskega izvoza orožja zmanjšal, vendar to zmanjšanje ni povezano z začetkom veljavnosti Uredbe.

1.2.Glavne določbe Uredbe

(6) Za dosego teh ciljev je v Uredbi izvoz civilnega strelnega orožja podrejen načelu uporabe izvoznih dovoljenj. Države lahko uporabijo enotni postopek za izvoz, ki vključuje hkrati vojaško orožje in strelno orožje za civilno uporabo. Pristojni organi imajo na voljo rok, ki ne sme biti daljši od šestdeset delovnih dni, da odgovorijo na zahtevke.